 

**בבית הדין הצבאי המחוזי**

**במחוז שיפוטי מרכז**

**בפני כב' ההרכב: סא"ל סיגל טורג'מן - אב"ד**

**סא"ל רינת לוי מוסקוביץ'- שופטת**

 **סרן שלום רזיאל איזון- שופט**

**בעניין: התובע הצבאי (ע"י ב"כ, סרן תכלת מרדכי פייגנסון)**

**נגד**

**הנאשם: X/XXX רס"ם י' ג' (ע"י ב"כ, עו"ד ניצה כהן ועו"ד תמיר גונן)**

**הכרעת - דין**

על פי הודאתו, מורשע הנאשם בשלושה סעיפי אישום: עבירה של חריגה מסמכות לפי סעיף 68 לחוק השיפוט הצבאי, התשט"ו - 1955, עבירה של נהיגה בקלות ראש לפי סעיף 62(2) לפקודת התעבורה ועבירה של התנהגות שאינה הולמת לפי סעיף 130 לחוק השיפוט הצבאי, התשט"ו – 1955, בהתאם לכתב האישום המתוקן ולפרטים הנוספים.

1. **ניתנה היום, ה' בשבט תשפ"ד, 15.01.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופטת**

 

**בבית הדין הצבאי המחוזי**

**במחוז שיפוטי מרכז**

**בפני כב' ההרכב: אל"ם רונן שור – אב"ד**

**סא"ל מיכל אמברם שחר - שופטת**

 **רס"ן יניב גרוס - שופט**

**בעניין: התובע הצבאי (ע"י ב"כ, סרן בר פרץ)**

**נגד**

**הנאשם: X/XXX רס"ם י' ג' (ע"י ב"כ, עו"ד ניצה כהן)**

**גזר - דין**

ביום 15.1.2024 הורשע הנאשם על-פי הודאתו, בכתב אישום מתוקן במסגרת הסדר טיעון סגור, בעבירות של חריגה מסמכות לפי סעיף 68 לחוק השיפוט הצבאי, התשט"ו - 1955, נהיגה בקלות ראש לפי סעיף 62(2) לפקודת התעבורה ובעבירה נגזרת של התנהגות שאינה הולמת לפי סעיף 130 לחוק השיפוט הצבאי.

כעולה מכתב האישום המתוקן, ביום 11.11.2023 סמוך לצומת גבעת אסף, נסע הנאשם, איש קבע בדרגת רס"ם ששירת כנגד לוגיסטיקה בחטמ"ר בנימין, מבסיס יחידתו לכיוון ביתו ברכב צבאי (להלן – הרכב). במהלך הנסיעה הבחין במשאית שבה נסעו שני פלסטינים. הנאשם חשד כי השניים מחזיקים אקדח שלא כדין. בתגובה לכך, עצר את הרכב, יצא ממנו והתקרב אל המשאית, אז קרא לעבר נהג המשאית והורה לו לעצור בשול הדרך. נהג המשאית לא נשמע להוראותיו של הנאשם והמשיך בנסיעתו לאורך כביש 60. בתגובה, נקט הנאשם בשורת פעולות, תוך חריגה מסמכות. הוא דרך את נשקו האישי (4M) וירה שתי יריות כשהנשק מופנה לשמיים והחל במרדף אחר המשאית שנמשך כרבע שעה. בהמשך לכך, בניסיון לעצור את המשאית, חצה את נתיב נסיעתו ונהג בניגוד לכיוון התנועה. בהמשך, לאחר שעקפה המשאית את הרכב וחסמה את דרכו, נהג הנאשם בשול הדרך. לאחר מכן, בעת שהרכב בתנועה, הפסיק הנאשם לאחוז בהגה, דרך בשנית את נשקו, העבירו למצב בודדת וירה מספר כדורים לעבר השמיים ולעבר המשאית. גם לאחר מכן, ניסה הנאשם לחסום את נתיב נסיעת המשאית פעם נוספת, אך המשאית עקפה אותו ובהמשיכה בנסיעה בנתיבה.

כעולה מן הפרטים הנוספים (**ת/1**), חקירת הנאשם נפתחה בעקבות קבלת דיווח שהעלה חשד לביצוע העבירות המיוחסות לו. בחקירת מצ"ח הודה הנאשם במיוחס לו. בגין תיק חקירה זה הוחזק הנאשם במעצר ממשי יום אחד. רישיונותיו נפסלו החל מיום 14.11.2023.

בבואנו לבחון את הסדר הטיעון שהוצג נתנו דעתנו לשורת שיקולים.

מן העבר האחד, שקלנו את **חומרת** מעשי הנאשם שכללו חריגה של ממש מפקודות הצבא בכל הנוגע לדרך התנהלותו באירוע המתואר. חריגה זו נוגעת הן לאופן השימוש בנשק, דריכתו והירי שבוצע באמצעותו; הן לנהיגתו המסוכנת של הנאשם, תוך הפרה בוטה של חוקי התנועה, לרבות, נהיגה בניגוד לכיוון התנועה, חסימת נתיב, נהיגה בשול הדרך ואי אחיזה בהגה. הסיכון והנזק הפוטנציאליים שעשויים היו להיגרם לכל הסובבים, איננו ענין של מה בכך. מעשים שכאלה מצדיקים ענישה משמעותית הן משיקולי הלימה הן משיקולי הרתעה. שקלנו בהקשר זה אף את עברו המשמעתי של הנאשם (**ת/2**) וכן את עברו התעבורתי של הנאשם, המלמד על כך שאין זו מעידתו הראשונה של הנאשם בעבירות מסוג זה (**ת/3**).

אל מול היבטי החומרה האמורים, מן העבר האחר, נתנו דעתנו, לוויתור ההגנה על טענות ראייתיות שונות. טענות אלה נשמעו באריכות ונשקלו במסגרת הליך גישור מקיף שבמסגרתו התגבשה עתירתם המשותפת של הצדדים לעניין העונש. שקלנו גם נסיבות שאינן קשורות לביצוע העבירה, ובכללן, שירותו הצבאי ארוך השנים של הנאשם - למעלה מ- 17 שנות שירות במערך הלוגיסטיקה - תרומתו של הנאשם והצטיינויותיו לאורך השירות. נתנו משקל בהקשר זה גם לחוות דעת מפקדיו וכן למצבו המשפחתי.

בהינתן מכלול האמור ומשהסדרי טיעון נועדו לכיבוד, מצאנו לכבד את עתירת הצדדים, תוך הטלת עונשי תנאי מרתיעים במסגרת תמהיל הענישה הכולל, שיתנו ביטוי הן לעברו של הנאשם והן להתרעת היחיד.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל בדרך של עבודות צבאיות, בניכוי יום מעצרו. העבודות הצבאיות, בהתאם לחוו"ד רמ"ד שיקום במקמצ"ר (חוו"ד מיום 2.2.2024). הנאשם יתייצב לתחילת ריצוי עונשו ביום 1.5.2024 לא יאוחר מהשעה עשר (10:00) בבוקר בבסיס ציוד תל השומר.**
2. **עונש מאסר מותנה בן שישה (6) חודשים למשך שלוש (3) שנים, שלא יעבור עבירות שעניינן שימוש בלתי חוקי בנשק, עבירות בנשק, וכן עבירה של נהיגה בקלות ראש.**
3. **עונש מאסר מותנה בן שישה (6) חודשים למשך שנתיים (2), שלא יעבור עבירות שיש בהן יסוד של חריגה מסמכות.**
4. **עשרה (10) חודשי פסילת רישיונות נהיגה צבאיים ואזרחיים שמניינם מיום 14.11.2023 (במועד זה הופקדו הרישיונות, בהתאם להחלטת בית הדין מאותו יום).**
5. **שנים עשר (12) חודשי פסילת רישיון מותנית למשך שנתיים (2), שלא יעבור את העבירות שבהן הורשע וכן עבירות לפי התוספת הראשונה והשנייה לפקודת התעבורה.**
6. **הורדה לדרגת רס"ל.**
7. **זכות ערעור כחוק.**
8. **ניתן היום, ו' בניסן התשפ"ד, 14.04.2024, והודע בפומבי ובמעמד הצדדים.**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**העתק נכון מהמקור

ק' בית הדין**

**נערך על ידי: ג.ח**

**בתאריך: 26.05.2024**

**חתימת המגיה: סרן נועם בזיזה**